זריהן יפתח בגביע. "אם נודח יהיה פה כאוס"
לקראת נתניה בחמישי, מאמצים בב"ש להכשיר את שטקוס וטאהא
מוטי פשכצקי | ספורט 5 | פורסם 13/01/20 11:12
שטקוס. מנסה לחזור בזמן (אלן שיבר) | צילום: ספורט 5
מאמן הפועל באר שבע, יוסי אבוקסיס, ביקש מהשחקנים לשים מאחור את ההפסד להפועל רעננה בליגה ולהתרכז במשחק ביום חמישי (19:30, ישיר ב-5LIVE) בשמינית גמר גביע המדינה מול מכבי נתניה. "הגעתי הביתה, ראיתי את המשחק, את הרצון והמחויבות שלכם" אמר אבוקסיס לשחקנים, "יש ימים כאלו שדברים הולכים הפוך אבל יגיעו ימים טובים יותר".
אבוקסיס קיבל החלטה שלא לצרף את אורי גוטמן לסגל ויישאר עם אליניב ברדה כעוזר הבכיר. "זה משחק על עונה שלמה שיהיו לו השלכות גדולות" כינו בב"ש את המשחק בחמישי, ממנו ייעדרו הקפטן בן ביטון ומיגל ויטור המוצהבים. אחד השחקנים אמר: "אם נודח יהיה כאוס גדול".
ארנסט שטקוס ולואי טאהא הבטיחו לעשות הכל כדי להיות כשירים. אם טאהא יפתח הוא יענוד גם את סרט הקפטן. אור דדיה הצעיר יפתח כמגן ימני וניב זריהן שחזר מפציעה ישוב ישירות להרכב.
על פי המסתמן, הדחה מהגביע תביא לדילול הסגל בצורה משמעותית. אבוקסיס מעוניין לצרף קשר אחורי ושחקן התקפה. כרגע, רק לג'ימי מארין מהזרים נאמר שאינו בתוכניות וסוכנו מחפש עבורו קבוצה אליה יעבור בהשאלה ללא תמורה.
פאוליניו שנפצע בברכו אמנם לא סובל מקרע ברצועות, אבל ייעדר מספר שבועות. עד סוף החודש ולקראת סיום מועד ההעברות בחלון הנוכחי, יקבלו בב"ש החלטה לגבי הברזילאי ובהתאם להליך ההחלמה שלו. במסגרת ההסכם בין הצדדים, רשאית ב"ש לסיים את ההתקשרות עם החלוץ מוקדם מהצפוי במידה וייפגע בברכו בה נפגע בעבר.